AARHUS: Et rekordstort publikum til årets Classic Race Aarhus, til tider kaotiske p-forhold og rigtig mange p-vagter på gaden. Den cocktail er som skabt til at give problemer.

Søndag ved frokosttid gik det da også galt i forbindelse med, at en p-vagt skønnede, at en taxachauffør læssede passagerer af et trafiksikkerhedsmæssigt problematisk sted ved Filtenborg Plads.

Taxachaufføren blev så vred over henvendelsen fra p-vagten, at han angiveligt med vilje påkørte p-vagtens cykel, som vagten stod med.

- Bagefter stak chaufføren af fra stedet, og episoden er nu meldt til politiet. Situationen viser lidt om, hvor truende og aggressiv en adfærd, som vores p-vagter engang imellem møder, siger formanden for den kommunale p-kontrol, Kim Gulvad Svendsen.

Under de tre dages Classic Race har p-kontrollen haft usædvanligt travlt. P-kontrollen har valgt at sige "sikkerheden først".

Resultatet er, at p-kontrollen søndag eftermiddag havde udstedt lige knap 600 p-afgifter til bilister og motorcyklister, der havde parkeret ulovligt.

Fredag blev der udstedt 83 p-afgifter, 350 lørdag og 165 søndag.